b'\n_START_ARTICLE_\nIvan Kozler\n_START_SECTION_\n\xc5\xbdivljenje in delo\n_START_PARAGRAPH_\nIvan Kozler je bil iz znane rodbine ko\xc4\x8devskih Nemcev, bil je brat znanega kartografa Petra Kozlerja. O\xc4\x8de Ivan starej\xc5\xa1i mu je leta 1845 prepustil grad Ortnek._NEWLINE_Bil je \xc4\x8dlan Kmetijske dru\xc5\xbebe, ljubljanskega Slovenskega dru\xc5\xa1tva in ljubljanskega juridi\xc4\x8dnega dru\xc5\xa1tva. Junija 1848 je postal zastopnik nestanovskih gra\xc5\xa1\xc4\x8dakov v ljubljanskem de\xc5\xbeelnem zboru. Marca 1861 je bil izvoljen v prvi kranjski de\xc5\xbeelni zbor kot poslanec mestne kurije, zastopal je Ko\xc4\x8devje in Ribnico. V kranjski de\xc5\xbeelni zbor je bil izvoljen tudi v drugem sklicu 1867\xe2\x80\x9370. V de\xc5\xbeelnem zboru je bil \xc4\x8dlan finan\xc4\x8dnega odseka (1863, 1866), odseka za cestni kategorizacijski zakon in za cestne zadeve (1866) ter odseka za preu\xc4\x8ditev Tomanovega predloga za \xc5\xbeelezni\xc5\xa1ko zvezo Ljubljana - Beljak in \xc5\xa0t. Peter \xe2\x80\x94 Reka (1866)._NEWLINE_Bil je nem\xc5\xa1ko orientiran in je glasoval proti predlogom slovenske stranke, tako proti Bleiweisovemu predlogu za de\xc5\xbeelni zakon o u\xc4\x8dnem jeziku na ljudskih in srednjih \xc5\xa1olah (1866) in proti Costovemu predlogu o spremembi de\xc5\xbeelnozborskega volilnega reda. Veliko si je prizadeval za razvoj kmetijstva na ljubljanskem barju.'